กรมส่งเสริมการค้าระหว่างประเทศ แนะผู้ประกอบการเร่งส่งออกมังคุดไปไต้หวัน หลังไต้หวันยกเลิกการห้ามนำเข้ามังคุดไทย
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ กล่าวว่า ผู้ประกอบการไทยควรเร่งใช้โอกาสส่งออกมังคุดไปไต้หวัน ภายหลังไต้หวันอนุญาตให้ไทยส่งออกมังคุดได้อีกครั้ง ตั้งแต่วันที่ 28 มิถุนายน 2565 จากรัฐบาลไทยโดยกระทรวงพาณิชย์และกระทรวงเกษตรฯ ที่ร่วมกันผลักดัน และเจรจาเพื่อนำเสนอข้อมูลทางวิชาการให้ไต้หวันมั่นใจในวิธีการตรวจเปลือกมังคุดของไทย นับเป็นการทำงานที่ตอบรับนโยบาย “เกษตรผลิต  พาณิชย์ตลาด” เพื่อประโยชน์ของเกษตรกรไทย ไต้หวันเป็นตลาดที่มีศักยภาพ มีการบริโภคผลไม้ที่สุดแห่งหนึ่งในโลก ซึ่งชาวไต้หวันมีกำลังซื้อสูง และมังคุดเป็นผลไม้ไทยที่ชาวไต้หวันนิยมมากเป็นอันดับสองรองจากทุเรียน โดยมังคุดวางขายในไต้หวันทำราคาได้สูงถึง 40-50 บาทต่อผล ทั้งนี้ ในปี 2562 ไต้หวันอนุญาตให้ไทยส่งออกมังคุดไปยังไต้หวันได้ โดยมีเงื่อนไขต้องผ่านกระบวนการอบไอน้ำเพื่อกำจัดแมลงวันผลไม้ และให้เจ้าหน้าที่เกษตรไต้หวันควบคุมการตรวจปล่อยก่อนการส่งออก แต่การระบาดของโควิด-19 ไทยจึงแก้ไขปัญหาโดยเสนอแนวทางให้ไทยสามารถตรวจปล่อยมังคุดได้โดยไม่ต้องมีเจ้าหน้าที่จากไต้หวันเดินทางมากำกับดูแล จะช่วยปลดล็อคให้ไทยสามารถส่งออกมังคุดได้แม้ในสถานการณ์การแพร่ระบาดของโควิด-19